Document ID: /fineweb-2-swissfilter-quality_10-filterrobots/filtered/02038.jsonl.gz/4510

Il nov hotel Grace San Murezzan vegn ad esser in hotel da la classa da luxus cun 56 stanzas e suitas, trais restaurants ed ina gronda partiziun da Spa sin ina surfatscha da 800 meters quadrats. Previs è che l’hotel resta avert durant 10 mais l’onn.
Infurmà vischins
Per avertir a tut las persunas involvidas davart la fabrica dals proxims trais onns, han ils responsabels envidà ad in’infurmaziun. Envidads èn stads tant ils represchentants politics da San Murezzan, sco er ils vischins che vegnan ad esser pertutgads da las emissiuns da canera e da pulvra ils proxims mais.
Montascha da grus pir suenter campiunadi
La realisaziun dal project è planisada uschè che las emissiuns ed ils impediments dal trottuar e da la via restan limitadas sin in minimum, han declerà ils patruns da fabrica. Entant ch’ins cumenza bainbaud cun il stgav per la garascha sutterrana, vegnan montads ils grus gronds pir suenter il grond eveniment d’enviern a San Murezzan, ils campiunadis mundials da skis 2017.
Davart l’import che la possessura da l’hotel La Margna vegn ad investir en la renovaziun na veglian ins betg discurrer, ha declerà il represchentant dals patruns da fabrica, Peter Schmid.